ธกส.เจียด3พันล้านคืนดอกลูกค้า
ธ.ก.ส.อัด 3,000 ล้านบาท แจกดอกเบี้ย 3-5% คืนลูกค้าชั้นดีกว่า 3.5 ล้านรายทั่วประเทศ
29 ธ.ค. 2558

ธ.ก.ส.อัด 3,000 ล้านบาท แจกดอกเบี้ย 3-5% คืนลูกค้าชั้นดีกว่า 3.5 ล้านรายทั่วประเทศ
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.มอบของขวัญปีใหม่ให้กับพี่น้องเกษตรกร ในโครงการชำระดี มีคืน โดยเตรียมวงเงิน 3,000 ล้านบาท เพื่อจ่ายดอกเบี้ยคืนให้กับเกษตรกรลูกค้าที่มาชำระหนี้ธนาคาร ตั้งแต่วันที่ 1 เม.ย. 2558-31 มี.ค. 2559 เฉลี่ยคืนดอกเบี้ย 3-5% ตามชั้นของลูกค้า แยกเป็นลูกค้าที่มีประวัติชำระหนี้ที่ดี 3 ปีติดต่อกัน จะได้รับคืนดอกเบี้ยคืน 5% ลูกค้าที่มีประวัติชำระหนี้ที่ดี 2 ปีติดต่อกันขึ้นไป จะได้ดอกเบี้ยคืน 4% และลูกค้าที่มีประวัติชำระหนี้ดี 1 ปี หรือเป็นลูกค้าใหม่จะได้ดอกเบี้ยคืน 3% คาดว่าเกษตรกรลูกค้าได้รับประโยชน์ 3.53 ล้านครัวเรือน
นอกจากนั้น ยังรวมถึงสถาบันเกษตรกรลูกค้า ธ.ก.ส. ได้แก่ กลุ่มเกษตรกร 64 กลุ่มและสหกรณ์การเกษตร 1,385 แห่ง ที่ได้รับการประเมินอยู่ในระดับชั้นที่ 1-3 ได้รับคืนดอกเบี้ย 5% ระดับชั้นที่ 1-3 ได้รับคืนดอกเบี้ย 5% ที่ได้รับการประเมินอยู่ในระดับชั้นที่ 4-6 ได้รับคืนดอกเบี้ย 4% และที่ได้รับการประเมินอยู่ในระดับชั้นที่ 7-9 ได้รับคืนดอกเบี้ย 3%
"ดอกเบี้ยจะทยอยคืน 3 รอบ รอบแรกสำหรับคนที่ชำระหนี้ตั้งแต่ 1 เม.ย.-30 พ.ย. 2558 จะได้เงินโอนเข้าบัญชี 30 ธ.ค.นี้ จำนวน 1.5 ล้านราย คิดเป็นวงเงิน 832 ล้านบาท รอบที่ 2 กลุ่มที่ชำระหนี้ตั้งแต่ 1 ธ.ค. 2558-ม.ค. 2559 จะได้เงินโอนเข้าบัญชี 8 ก.พ. 2559 และกลุ่มที่ชำระหนี้ตั้งแต่เดือน มี.ค. 2559 เป็นต้นไป จะได้เงินโอนเข้าบัญชี 12 เม.ย. 2559 ส่วน รายได้ดอกเบี้ยที่ต้องเสียไป 3,000 ล้านบาทนั้น ไม่กระทบผลดำเนินงาน เนื่องจากธนาคารมีมาตรการลดรายจ่ายได้กว่า 1,000 ล้านบาท ทำให้รายได้ จะหายไปจริงๆ ราว 2,000 ล้านบาท" นายสมศักดิ์ กล่าว
นายสมศักดิ์ กล่าวว่า ยังมีโครงการสินเชื่อเพื่อความยั่งยืนของภาคเกษตรไทยวงเงินเงิน 5 หมื่นล้านบาท เป้าหมายปล่อยกู้ให้เกษตรกร สถาบันเกษตรกร วิสาหกิจชุมชน กองทุนหมู่บ้านและสถาบันการเงินชุมชนที่เป็นลูกค้า 1 แสนราย ให้กู้ได้สูงสุด 20 ล้านบาท/ราย คิดดอกเบี้ย 4% นาน 7-10 ปี
ทั้งนี้ เน้นให้กู้เพื่อลงทุนปรับเปลี่ยนการผลิตไปสู่การเกษตรยั่งยืน การเกษตรรูปแบบใหม่ การทำเกษตรผสมผสานตามแนวทางทฤษฎีใหม่ การปลูกพืชตามแนวทางทฤษฎีใหม่ การปลูกพืชตระกูลถั่วหรือพืชที่ใช้น้ำน้อยแทนการทำนาปรัง การผลิตเมล็ดพันธุ์ตามมาตรฐาน GAP และ GMP การปลูกพืชเพื่อผลิตพลังงานทดแทนแบบครบวงจร การผลิตไม้ดอกไม้ประดับมูลค่าสูง การส่งเสริมการเลี้ยงปศุสัตว์และสัตว์ปีกตามมาตรฐาน GAP สำหรับเกษตรกรรายย่อย
การส่งเสริมการเลี้ยงปศุสัตว์แบบมีพันธสัญญา การส่งเสริมการปลูกไม้โตเร็วเพื่ออุตสาหกรรม การผลิตพลังงานทดแทน (พลังงานชีวภาพ/พลังงาน ชีวมวล/พลังงานน้ำ) ในชุมชน การส่งเสริมการใช้พลังงานแสงอาทิตย์ใน ระดับชุมชน การส่งเสริมการท่องเที่ยวเชิงเกษตรและวัฒนธรรม การอนุรักษ์และส่งเสริมศิลปวัฒนธรรมพื้นบ้าน เริ่มจ่ายสินเชื่อตั้งแต่ 1 ม.ค. 2559- 31 ธ.ค. 2561
ธ.ก.ส.ยังได้สนับสนุนสินเชื่อโครงการสนับสนุนสินเชื่อเกษตรกรชาวสวนยางรายย่อยเพื่อประกอบอาชีพเสริม ภายใต้แนวทางการพัฒนายางพาราทั้งระบบ ปีการผลิต 2558/2559 โดยขยายวงเงินสินเชื่อเพิ่มเติมจากเดิม 1 หมื่นล้านบาท เพิ่มขึ้นอีก 5,000 ล้านบาท